Tidligere gitte hjemme-/semester-/kurs​oppgaver i politisk teori 
  
  

Statsvitenskap grunnfag: 


Høsten 1999, 14 dagers hjemmeeksamen: 

Den kontraktteoretiske tradisjonen innenfor politisk tenkning omfatter navn som Hobbes, Locke, Rousseau, Kant og Rawls. Hva er hovedessensen i den kontraktteoretiske tilnærmingsmåten? Hva kjennetegner hver av de nevnte teoretikernes utgave av den kontraktteoretiske modellen, sett i forhold til hverandre? Kan etter din mening kontraktteoretiske resonnementer være et fornuftig hjelpemiddel også i dag, i diskusjoner omkring samfunnets og statens grunnleggende oppbygning? 
  

Våren 2000, 14 dagers hjemmeeksamen: 

Franskmannen Alexis de Tocqueville og engelskmannen John Stuart Mill regnes blant de fremste av 1800-tallets liberale politiske teoretikere. De hadde begge en ambivalent holdning til demokratiet som styreform og samfunnsmodell. Gjør rede for deres respektive syn på demokratiet. Trekk spesielt fram de momenter der deres oppfatning synes å stemme overens, og der man følgelig kan ane en påvirkning mellom de to. I hvilken grad mener du deres betenkeligheter overfor demokratiet har vist seg å være berettiget? 


Modul STATSV-102: Politisk teori og statsvitenskapelige analysetilnærminger: 

ÉN UKES OBLIGATORISK SEMESTEROPPGAVE—VÅREN 2001

Velg én av de to oppgavene nedenfor.

Oppgave 1:
Forklar – med eksempler hentet fra teorihistorien – hva du forstår med et konservativt perspektiv på politikk. Finn – også med henvisning til teorihistorien – innvendinger som kan reises mot det konservative perspektivet.

Oppgave 2:
Hva er forskjellen på normative og deskriptive spørsmål? Diskuter om – og i tilfelle i hvilke sammenhenger – normativ argumentasjon bør ha en plass i et fag som statsvitenskap. Hvilke typer normative argumenter mener du i så fall kan være mest relevante?


ÉN UKES OBLIGATORISK SEMESTEROPPGAVE—VÅREN 2002

Velg én av de to oppgavene nedenfor.

Oppgave 1:
Forklar hva du forstår med et liberalt perspektiv på politikk. Hvilke innvendinger kan reises mot et slikt perspektiv? Bruk eksempler fra teorihistorien.

Oppgave 2:
Hva er begrunnelsene for henholdsvis et individuelt og et kollektivt analyseperspektiv? Illustrer gjerne bruken av slike perspektiv med utgangspunkt i statsvitenskapelige teorier.


ÉN UKES OBLIGATORISK SEMESTEROPPGAVE—VÅREN 2003

Velg én av de to oppgavene nedenfor.

Oppgave 1:
Platons syn på politikk og statsstyre er at dette er en form for ekspertkompetanse som bare bør utøves av de spesielt kvalifiserte. Hvordan begrunner Platon dette synet? Diskuter dette synet på politikk opp mot det demokratiske perspektivet, som har vært og er at politisk styre er noe hele folket kan og bør ta del i.

Oppgave 2:
Gjør rede for hvordan John Rawls beskriver utgangsposisjonen og uvitenhetens slør og hva formålet hans med disse hypotetiske innretningene er. Diskuter hvor velegnet du mener denne typen tilnærming er for å begrunne en teori om rettferdig fordeling av samfunnets ressurser.

STV-1001: Politisk teori – Demokrati og politikk i idéhistorisk belysning

ÉN UKES KURSOPPGAVE—VÅREN 2004

Velg én av de to oppgavene nedenfor.

Oppgave 1:
Forklar hva som kjennetegner realismen som idéretning innenfor politisk teori. Eksemplifiser dette gjennom å vise til teoretikere som har vært tydelig påvirket av denne måten å tenke om politikk på. Diskuter hva du mener kan være sterke og mer problematiske sider ved den realistiske forståelsen av mennesket, samfunn og politikk. 

Oppgave 2:
Forklar hva du oppfatter som de viktigste aspektene ved Aristoteles’ syn på politikk. Vis eksempler på senere tenkere som på ulike måter har delt noen av premissene Aristoteles la til grunn. Diskuter om du mener den aristoteliske forståelsen av politikk har noen relevans i dag.
FEM DAGERS KURSOPPGAVE—VÅREN 2005

Velg én av de to oppgavene nedenfor.

Oppgave 1:
Ifølge Hegels idealistiske historieoppfatning er det utviklingen på idéplanet som baner vei for endringer i den materielle virkelighet. I henhold til Marx’ materialistiske historieoppfatning er det omvendt utviklingen i de materielle forhold som medfører endringer i samfunnets ideologiske forestillinger. Diskuter disse to perspektivene på historisk utvikling opp mot hverandre. Er det mulig å si at det ene perspektivet virker mer rimelig enn det andre?

Oppgave 2:
Mange teoretikere har vært opptatt av dilemmaet som ligger i at demokrati gjerne innebærer at flertallets vilje får gjennomslag, samtidig som også mindretall har et legitimt krav på å få sine interesser og synspunkter respekterte. Diskuter måter å håndtere dette dilemmaet på.

